ก.ล.ต.เปิดเฮียริ่งร่างปรับปรุงกำหนดคุณสมบัติ CFO-สมุห์บัญชี บจ.ที่ออก IPO
ก.ล.ต.เปิดเฮียงริ่งร่างปรับปรุงกำหนดคุณสมบัติ CFO-สมุห์บัญชี บจ.ที่ออก IPO
27 ต.ค. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. เปิดรับฟังความคิดเห็นการปรับปรุงร่างประกาศหลักเกณฑ์เกี่ยวกับการกำหนดคุณสมบัติของผู้บริหารสูงสุดสายงานบัญชีและการเงิน (chief financial officer: CFO) และสมุห์บัญชีของบริษัทที่ขออนุญาตเสนอขายหุ้นที่ออกใหม่ต่อประชาชนเป็นครั้งแรก (IPO) เพื่อให้มีความเข้าใจที่ถูกต้องเกี่ยวกับบทบาทหน้าที่และความรับผิดชอบในการจัดทำรายงานทางการเงินและระบบการควบคุมภายใน ซึ่งจะทำให้งบการเงินของบริษัทมีคุณภาพมากขึ้น
การปรับปรุงร่างประกาศในครั้งนี้ได้นำข้อเสนอแนะจากการรับฟังความคิดเห็นในหลักการซึ่งสิ้นสุดไปเมื่อเดือนกรกฎาคมที่ผ่านมา มาปรับปรุงให้มีความยืดหยุ่นและเหมาะสมยิ่งขึ้น และคาดว่าจะมีผลบังคับใช้กับบริษัท IPO ที่มายื่นคำขออนุญาตกับสำนักงานตั้งแต่วันที่ 1 มกราคม 2561 เป็นต้นไป
โดยได้ปรับปรุงความหมายและคุณสมบัติของ CFO และสมุห์บัญชี การเปิดเผยข้อมูลในแบบแสดงรายการข้อมูลการเสนอขายหลักทรัพย์ (แบบ 69-1) โดยร่างประกาศนี้จะส่งเสริมให้เกิดระบบนิเวศในการจัดทำรายงานที่มีคุณภาพ มุ่งเน้นความรับผิดชอบของผู้ที่เกี่ยวข้อง เพื่อประโยชน์แก่บริษัทในการดำเนินธุรกิจและผู้ลงทุนในการตัดสินใจลงทุน
ก.ล.ต.เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. (www.sec.or.th/hearing) จึงขอเชิญผู้ที่เกี่ยวข้องและผู้สนใจร่วมแสดงความคิดเห็นได้ที่เว็บไซต์ หรือโทรสาร 0-2263-6354 หรือทาง e-mail ที่ [email protected] จนถึงวันที่ 26 พฤศจิกายน 2559